钦定古今图书集成/明伦汇编/闺媛典/第361卷 > 邓元义妻
## 钦定古今图书集成/明伦汇编/闺媛典/第361卷 > 邓元义妻

按《搜神记》：“后汉南康邓元义，父伯考为尚书仆射。元
义还乡里，妻留事姑甚谨，姑憎之，幽闭空室，节其饮
食，羸露日困，终无怨言。伯考怪而问之，元义子朗时
方数岁，言母不病，但苦饥耳。伯考流涕曰：‘何意亲姑
反为此祸’？遣归家，更嫁为华仲妻。仲为将作大匠，妻
乘朝车出，元义于路旁观之，谓人曰：‘此吾故妇，非有
他过’。”家夫人遇之实酷。本自相贵，其子朗时为郎，母
与书，皆不答；与衣裳辄以烧之，母不以介意。母欲见
之，乃至亲家李氏堂上，令人以他词请朗。朗至，见母，
再拜涕泣，因起出。母追谓之曰：“我几死，自为汝家所
弃，我何罪过乃如此耶？”因此遂绝。